അങ്കണവാടികള് കേന്ദ്രീകരിച്ച് ആയുര്വേദ ബോധവത്കരണം ആയുര്വേദത്തെ കൂടുതല് ജനകീയമാക്കുമെന്ന് മന്ത്രി വീണാ ജോര്ജ് തിരുവനന്തപുരം: ആയുര്വേദത്തെ കൂടുതല് ജനകീയമാക്കുമെന്ന് ആരോഗ്യമന്ത്രി വീണാ ജോര്ജ്. ആയുര്വേദ രംഗത്തെ ഗവേഷണങ്ങള്ക്ക് പ്രാധാന്യം നല്കും. ആയുഷ് മേഖലയില് അഞ്ച് വര്ഷത്തിനുള്ളില് കൃത്യമായ പദ്ധതികള് ആവിഷ്ക്കരിക്കും. കണ്ണൂരിലെ അന്താരാഷ്ട്ര ആയുര്വേദ റിസര്ച്ച് സെന്ററിന്റെ ടെണ്ടര് നടപടികള് പൂര്ത്തിയായി. തടസങ്ങള് മാറ്റി ഉടന് നിര്മ്മാണം ആരംഭിക്കുമെന്നും മന്ത്രി അറിയിച്ചു. ആറാമത് ആയുര്വേദ ദിനാചരണം, വനിതാ ശിശുവികസന വകുപ്പുമായി ചേര്ന്നുള്ള ആയുഷ് വകുപ്പിന്റെ ശില്പശാല, കുട്ടികള്ക്കുള്ള സമഗ്ര കൊറോണ പ്രതിരോധത്തിനുള്ള കിരണം പദ്ധതി എന്നിവയുടെ ഉദ്ഘാടനം ഓണ്ലൈന് മുഖേന നിര്വഹിക്കുകയായിരുന്നു മന്ത്രി. ദിനാചരണത്തില് മാത്രം ഒതുങ്ങാതെ ഒരു വര്ഷം നീളുന്ന വിവിധ പരിപാടികളാണ് ആയുഷ് വകുപ്പ് ആവിഷ്ക്കരിച്ച് നടപ്പിലാക്കുന്നത്. പോഷണത്തിന് ആയുര്വേദം എന്നതാണ് ഈ വര്ഷത്തെ ദിനാചരണത്തിന്റെ വിഷയം. ആരോഗ്യാവസ്ഥയും രോഗാവസ്ഥയും കണക്കിലെടുത്താകണം ആഹാര പദാര്ത്ഥങ്ങള് ഉപയോഗിക്കേണ്ടത്. പ്രകൃതിയുമായി ചേര്ന്നുള്ള കൃത്യമായ ഭക്ഷണം വളരെ പ്രധാനപ്പെട്ട കാര്യമാണെന്നും മന്ത്രി പറഞ്ഞു. കേരളത്തിലെ 33,115 അങ്കണവാടികള് കേന്ദ്രീകരിച്ച് പോഷണ സംബന്ധമായ ആയുര്വേദ അറിവുകള് പകര്ന്നു നല്കുകയും പ്രായോഗികമായ പ്രവര്ത്തനങ്ങള് നടപ്പിലാക്കുകയും ചെയ്യും. കുട്ടികള്, കൗമാരപ്രായക്കാര്, ഗര്ഭിണികള്, എന്നിവരുടെ ആരോഗ്യ സംരക്ഷണത്തിന് ആവശ്യമായ ആയുര്വേദ അറിവുകളും രീതികളുമാണ് ബോധവല്ക്കരണ ക്ലാസുകളില് ഉള്പ്പെടുത്തിയിരിക്കുന്നത്. ഇതിനായി സര്ക്കാര് സ്വകാര്യമേഖലയിലെ 2,000ത്തോളം ഡോക്ടര്മാര് നേതൃത്വം നല്കുമെന്നും മന്ത്രി വ്യക്തമാക്കി